EURÓPSKA KOMISIA V Bruseli15. 7. 2020 COM(2020) 312 final OZNÁMENIE KOMISIE EURÓPSKEMU PARLAMENTU A RADE AKČNÝ PLÁN PRE











SPRAVODLIVÉ A JEDNODUCHÉ ZDAŇOVANIE NA PODPORU STRATÉGIE OBNOVY















1. Všeobecný kontext – daňové politiky EÚ v čase transformácie Bezprecedentná kríza spôsobená ochorením COVID-19 hlboko zasiahla hospodárstva v EÚ aj inde vo svete. EÚ, jej inštitúcie, členské štáty, podniky a občania čelia tejto nesmiernej kríze v čase zásadnej transformácie, ktorá sa vyznačuje klimatickými a environmentálnymi výzvami, digitálnou revolúciou, rastúcou nerovnosťou a geopolitickým posunom. Cieľom Komisie je stáť na čele tohto prechodu k ekologickejšiemu a digitálnejšiemu svetu, ktorý je v súlade so zásadami nášho sociálneho trhového hospodárstva. Spravodlivé, efektívne a udržateľné zdaňovanie má zásadný význam pre naplnenie týchto ambícií: daňové politiky EÚ musia byť také, aby všetci – fyzické aj právnické osoby – platili svoj spravodlivý podiel. Daňové politiky EÚ zároveň musia byť navrhnuté tak, aby podniky a občania mohli v plnej miere využívať výhody jednotného trhu, pracovať a investovať v zahraničí, inovovať a vytvárať pracovné miesta. Pri tom všetkom treba vytvárať aj vhodné stimuly motivujúce k udržateľnému správaniu, ktoré je ohľaduplné voči klíme, vrátane udržateľných investícií a zabezpečiť dodržiavanie zásady „znečisťovateľ platí“. Spravodlivé a efektívne zdaňovanie nadobudne v nadchádzajúcich mesiacoch a rokoch ešte väčšiu váhu, keďže EÚ a globálne spoločenstvo sa snažia zotaviť z dôsledkov krízy spôsobenej ochorením COVID-19. Ako sa zdôrazňuje v oznámení Komisie pod názvom Správny čas pre Európu: náprava škôd a príprava budúcnosti pre ďalšie generácie, Komisia zintenzívni boj proti daňovým podvodom a iným nekalým praktikám, aby obnova spočívala na solidarite a spravodlivosti. Členským štátom to pomôže získať daňové príjmy potrebné na riešenie hlavných výziev súčasnej krízy. Daný záväzok sa zhmotňuje v tomto oznámení, v ktorom sa stanovuje akčný plán pre spravodlivé a jednoduché zdaňovanie na podporu obnovy, obsahujúci súbor 25 opatrení. Jeho cieľom je reagovať na podvojnú výzvu súčasnej krízy: podporiť rýchlu a udržateľnú obnovu hospodárstva a zabezpečiť dostatočné verejné príjmy v EÚ. Akčný plán: ·načrtáva opatrenia, ktoré majú znížiť daňové prekážky pre podniky na jednotnom trhu. Jednoduchšie zdaňovanie zlepší podnikateľské prostredie, posilní konkurencieschopnosť podnikov a prispeje k hospodárskemu rastu, ·avizuje niekoľko iniciatív, ktoré pomôžu členským štátom presadzovať súčasné daňové pravidlá a zlepšiť dodržiavanie daňových predpisov. Musíme zabezpečiť, aby členské štáty získavali daňové príjmy potrebné na financovanie reakcie na hlavné výzvy súčasnej krízy, a to bez neprimeraného zaťaženia tých, ktorých už kríza beztak ťažko postihla. V tejto súvislosti zostáva kľúčovým boj proti daňovým podvodom, vyhýbaniu sa daňovým povinnostiam a daňovým únikom. Aj to by malo v členských štátoch prispieť k spravodlivejšiemu, dobre prispôsobenému, efektívnemu a účinnému výberu príjmov do národného rozpočtu aj rozpočtu EÚ. Tento akčný plán je jedným z kľúčových prvkov komplexnej a ambicióznej daňovej agendy EÚ na nadchádzajúce roky, ktorá zahŕňa aj tieto dôležité iniciatívy: ·Dobre navrhnutý daňový systém zohráva dôležitú úlohu pri podpore zelenej transformácie. Využívanie zdaňovania ako politického nástroja prispeje k dosiahnutiu cieľa klimatickej neutrality do roku 2050, ako aj ďalších environmentálnych cieľov európskej zelenej dohody. Zároveň prinesie do verejných rozpočtov dodatočné príjmy z verejných daní na podporu inteligentných investícií do zelenej transformácie. Environmentálne dane pomáhajú vysielať správne cenové signály a stimuly pre výrobcov, používateľov a spotrebiteľov s cieľom podnietiť k spotrebe, ktorá spôsobuje menej znečistenia, a prispieť k udržateľnému rastu. Mohla by s nimi byť spojená aj možnosť zníženia daní v iných oblastiach, ako je napríklad zdanenie práce, a pokiaľ sa podarí zaručiť príjmy na primeranú sociálnu ochranu, môžu byť výhodnou alternatívou pri riešení otázok životného prostredia aj zamestnanosti. ·Hĺbková reforma systému dane z príjmov právnických osôb, ktorej cieľom je prispôsobiť ho nášmu modernému a čoraz digitalizovanejšiemu hospodárstvu, získava v súčasnosti ešte väčší význam z hľadiska podpory rastu a spravodlivého generovania potrebných príjmov, a to zosúladením práv zdaňovať s vytváranými hodnotami a stanovením minimálnej úrovne efektívneho zdaňovania ziskov podnikov. Komisia aktívne podporuje rokovania, ktoré vedie OECD a skupina G20, a ak sa nedosiahne globálna dohoda, je pripravená konať. Komisia stanoví do konca roka v akčnom pláne pre zdaňovanie podnikov v 21. storočí ďalšie kroky v nadväznosti na globálne diskusie. ·Celosvetový boj proti daňovým únikom a vyhýbaniu sa daňovým povinnostiam si vyžaduje rozhodné opatrenia. Epidémia ochorenia COVID-19 vyvolala bezprecedentné opatrenia na vnútroštátnej úrovni aj na úrovni Únie, ktorých cieľom bolo podporiť hospodárstva členských štátov a uľahčiť ich obnovu. Zahŕňajú štátne intervencie s cieľom zabezpečiť likviditu a prístup k financovaniu pre podniky, ktorých značná časť podlieha pravidlám Únie týkajúcim sa štátnej pomoci. Na obranu ohrozených daňových základov členských štátov EÚ sa zostavuje únijný zoznam obsahujúci jurisdikcie, ktoré nespolupracujú na daňové účely („zoznam EÚ obsahujúci nespolupracujúce jurisdikcie“). V tejto súvislosti Komisia predkladá odporúčanie, aby členské štáty podmieňovali finančnú podporu podnikom v Únii tým, že tieto podniky nesmú mať žiadne väzby na jurisdikcie, ktoré figurujú na únijnom zozname. ·Plnohodnotná realizácia spravodlivej daňovej agendy EÚ si vyžaduje, aby sa aktivovali všetky dostupné politické páky. Komisia v tejto súvislosti preskúma, ako v plnej miere využiť ustanovenia Zmluvy o fungovaní EÚ (ZFEÚ), ktoré umožňujú, aby sa návrhy v oblasti daní prijímali riadnym legislatívnym postupom, vrátane článku 116 ZFEÚ. Popri týchto hlavných iniciatívach v oblasti daní budú daňové politiky EÚ aj naďalej formovať širšiu agendu Komisie. Začne sa napríklad revízia smernice o dani z tabakových výrobkov a smernice o dani z alkoholických výrobkov, ako aj revízia ustanovenia v horizontálnej smernici o spotrebných daniach týkajúceho sa cezhraničného nadobudnutia súkromnými osobami, aby smernica lepšie prispievala k cieľom v oblasti verejného zdravia a zamedzovala daňovým podvodom. Komisia bude pokračovať vo svojej agende spravodlivého, jednoduchého a udržateľného zdaňovania aj v rámci európskeho semestra, ktorý považuje zdaňovanie za nástroj na formovanie celostného programu sociálne spravodlivej zelenej transformácie, napríklad aj podporou zeleného rozpočtovania. Komisia okrem toho naďalej podporuje vykonávanie svojej agendy spravodlivého a jednoduchého zdaňovania prostredníctvom programov technickej podpory. Daňový balík pre spravodlivé a jednoduché zdaňovanie na podporu stratégie obnovy – júl 2020 Tento daňový balík má tri zložky: 1.toto oznámenie, ktoré načrtáva akčný plán pre spravodlivé a jednoduché zdaňovanie na podporu stratégie obnovy a predstavuje množstvo budúcich iniciatív v oblasti priameho a nepriameho zdaňovania; 2.legislatívny návrh na revíziu smernice o administratívnej spolupráci, ktorá: ·zavedie automatickú výmenu informácií medzi daňovými správami členských štátov, pokiaľ ide o príjmy/tržby dosiahnuté predajcami na digitálnych platformách. Informácie pomôžu daňovým správam overiť, či subjekty, ktoré zarábajú prostredníctvom digitálnych platforiem, platia primeraný podiel na daniach, a ·posilní administratívnu spoluprácu objasnením existujúcich pravidiel; 3.oznámenie o dobrej správe daňových záležitostí v EÚ aj mimo nej, v ktorom sa preskúma pokrok dosiahnutý pri presadzovaní dobrej správy daňových záležitostí v EÚ, ale aj v zahraničí, a navrhnú sa oblasti na zlepšenie. Musíme konať v rámci EÚ, ale aj globálne. Hlavné oblasti činnosti budú:

·reforma kódexu správania pri zdaňovaní podnikov, ·preskúmanie zoznamu EÚ obsahujúceho nespolupracujúce jurisdikcie, ·výraznejšie posilnenie dobrej správy daňových záležitostí vo vzťahu k fondom EÚ a lepšia koordinácia obranných opatrení zo strany členských štátov EÚ a ·podpora partnerov z rozvojových krajín pri posilňovaní dobrej správy daňových záležitostí. 2. Dosiahli sme už veľa – treba však ešte viac 2.1. Boj proti daňovým podvodom, daňovým únikom a vyhýbaniu sa daňovým povinnostiam: V posledných rokoch EÚ zameriavala svoje úsilie na boj proti daňovým únikom a zvyšovanie transparentnosti. Vyhýbanie sa daňovým povinnostiam a daňové úniky sú pre daňovníkov ťažšie ako doteraz vďaka viacerým legislatívnym iniciatívam vrátane prelomových projektov transparentnosti a spolupráce členských štátov. Ako konkrétne príklady možno spomenúť smernicu o opatreniach proti vyhýbaniu sa daňovým povinnostiam, odporúčanie Komisie o vykonávaní opatrení proti zneužívaniu daňových zmlúv alebo pravidlá transparentnosti pre záväzné daňové stanoviská a zavedenie vykazovania podľa jednotlivých krajín (tzv. country-by-country reporting) medzi daňovými správami. Daňové orgány tak dnes majú k dispozícii širší súbor nástrojov na odhaľovanie a riešenie zneužívania pravidiel a na spoluprácu s inými orgánmi presadzovania práva. Ako vyplýva z hodnotení rámca administratívnej spolupráce v EÚ, automatická výmena informácií a spoločné opatrenia medzi členskými štátmi sa v EÚ stali normou. Daňové orgány získali prístup aj k informáciám umožňujúcim bojovať proti praniu špinavých peňazí. A vďaka novým pravidlám EÚ týkajúcim sa potenciálne agresívneho daňového plánovania dnes treba nahlasovať schémy vyhýbania sa daňovým povinnostiam. Balíkom opatrení v oblasti DPH pre elektronický obchod , ktorý sa uplatňuje od roku 2021, sa zrušilo oslobodenie od DPH pri dovoze tovaru v hodnote do 22 EUR a uložila sa povinnosť platiť DPH za všetok tovar dovezený do EÚ, čím sa zníži možnosť podvodu. Posilnili sa nástroje administratívnej spolupráce v oblasti DPH: Eurofisc teraz môže z vlastnej iniciatívy spolupracovať s Európskym úradom pre boj proti podvodom (OLAF) a Europolom a vymieňať si s nimi informácie; daňové orgány si môžu vymieňať informácie s colnými orgánmi o dovoze podliehajúcom DPH alebo o colných podvodoch a môžu organizovať spoločné audity s aktívnou účasťou zahraničných daňových úradníkov na administratívnych zisťovaniach. Daňové podvody a úniky však naďalej ohrozujú zdravie verejných financií. Strata daňových príjmov v EÚ v dôsledku medzinárodných daňových únikov zo strany jednotlivcov vrátane dane z príjmu fyzických osôb, dane z kapitálových príjmov, dane z majetku a dane z dedičstva sa v roku 2016 odhadovala na 46 miliárd EUR. Výpadok príjmov z DPH (t. j. rozdiel medzi očakávanými príjmami z DPH a skutočne vybranými sumami DPH) sa v roku 2017 odhadoval na 137 miliárd EUR vrátane cezhraničných podvodov v oblasti DPH, ktoré dosiahli 50 miliárd EUR. Komisia v roku 2018 predložila zásadnú reformu systému DPH pre obchod v rámci EÚ. Vďaka zrušeniu oslobodenia dodávok v rámci Spoločenstva od DPH by prijatie tohto návrhu konečného režimu DPH pomohlo znížiť tento výpadok a uľahčilo by zabezpečenie súladu. Podobne aj vyhýbanie sa daňovým povinnostiam vyplývajúcim z dane z príjmov právnických osôb v EÚ podľa niekoľkých odhadov presahuje sumu 35 miliárd EUR ročne. Takéto významné straty príjmov sú ešte problematickejšie vzhľadom na to, že hospodárske dôsledky pandémie COVID-19 nevyhnutne prinesú výrazné zníženie úrovne daňových príjmov. Podvody v oblasti DPH sú okrem toho v niektorých prípadoch prepojené aj na colné podvody. Strata daňových príjmov narúša spravodlivé rozloženie daňového zaťaženia medzi daňovníkov a ovplyvňuje aj spravodlivý príspevok jednotlivých štátov do rozpočtu EÚ. Takmer 75 % Európanov požaduje viac opatrení na boj proti daňovým únikom na úrovni EÚ. 2.2. Daňová správa v digitálnom veku Aby sa posilnil boj proti daňovým únikom a aby daňové správy dokázali držať krok s neustále sa vyvíjajúcou ekonomikou, potrebujeme ďalšie opatrenia na úrovni EÚ. Digitálna ekonomika a vznik nových obchodných modelov prinášajú daňovým správam nové výzvy. Okrem toho daňové orgány na vnútroštátnej úrovni majú obmedzené zdroje na to, aby mohli využívať obrovské množstvo údajov, ktoré zhromažďujú vďaka zavedeniu opatrení z posledných rokov. Digitalizáciu hospodárstva a vnútroštátnych orgánov by sme mali vnímať aj ako príležitosť. Používanie digitálnych riešení uľahčuje vykonávanie úloh daňových správ a bude nápomocné pri znižovaní nákladov na dodržiavanie predpisov, a to tak pre daňové správy, ako aj pre podniky. Základným predpokladom využitia čoraz väčšieho množstva zhromaždených údajov je analýza údajov. Synergie medzi daňovými a colnými orgánmi nadobudli osobitný význam najmä v oblasti elektronického obchodu, kde budú mať colné a daňové orgány k dispozícii veľké objemy údajov a informačné systémy. Kľúčovým faktorom je aj digitalizácia, ktorá zmierni zaťaženie podnikov, najmä SME, súvisiace s vykazovaním, a to okrem iného aj tým, že štatistické orgány budú môcť údaje používať opakovane. Komisia usporiadala v decembri 2019 konferenciu na tému DPH v digitálnom veku, na ktorej sa ukázalo, že túto oblasť treba hlbšie preskúmať. Reflexia by sa mala zamerať na to, ako môžu daňové orgány využívať technológie na boj proti daňovým podvodom a v prospech podnikov a či súčasné pravidlá týkajúce sa DPH vyhovujú podnikaniu v digitálnom veku. 2.3. Za konkurencieschopný jednotný trh s jednoduchými daňovými politikami EÚ EÚ pokročila aj v zjednodušovaní daňového systému. Zaviedli sa nové pravidlá, ktoré majú zabezpečiť rýchlejšie a účinnejšie riešenie daňových sporov v oblasti priamych daní vyplývajúcich z výkladu alebo uplatňovania dohôd a dohovorov uzavretých medzi členskými štátmi, v ktorých sa zamedzuje dvojité zdanenie. Prijatý balík opatrení v oblasti DPH pre elektronický obchod zrušil jednu z najväčších prekážok pre malé podniky, ktoré obchodujú cezhranične. Spoločnosti, ktoré predávajú tovar spotrebiteľom online, sa môžu so svojimi povinnosťami v oblasti DPH v rámci EÚ vysporiadať prostredníctvom ľahko použiteľného internetového portálu vo vlastnom jazyku. Zároveň sa na úrovni EÚ prijali iniciatívy, ktoré majú pomôcť členským štátom využívať zdaňovanie ako nástroj udržateľného hospodárskeho rastu, a to aj v kontexte európskeho semestra. Komisia zdôrazňuje predovšetkým to, že spravodlivé daňové systémy, ktoré povzbudzujú rast, môžu napomáhať súkromné investície a zlepšovanie podnikateľského prostredia, stimulovať zamestnanosť a znižovať nerovnosť či prispievať k vybudovaniu environmentálne odolnej ekonomiky. Okrem toho možno zjednodušením daňového systému pomôcť obmedziť hospodárske deformácie a znížiť administratívnu záťaž podnikov. Prijatie návrhu o sadzbách DPH , o ktorom sa v súčasnosti rokuje v Rade, poskytne členským štátom flexibilitu pri stanovovaní – na základe prísnych kritérií – vlastných sadzieb, ktorá je potrebná na zotavenie sa zo súčasnej krízy, ale zároveň členským štátom umožní lepšie zosúladiť politiku v oblasti DPH s environmentálnymi cieľmi a cieľmi v oblasti zdravia. Náklady na dodržiavanie daňových predpisov sú však v EÚ stále vysoké. Musíme podporovať predovšetkým mladé a inovačné podniky, na ktoré dolieha administratívna zložitosť viac než na veľké nadnárodné spoločnosti. Náklady na dodržiavanie predpisov sú pre malé podniky zvyčajne podstatne vyššie než pre veľké spoločnosti. Náklady na dodržiavanie daňových predpisov veľkých spoločností sa odhadujú približne na 2 % odvedených daní, kým pre MSP predstavujú podľa odhadov približne 30 % odvedených daní. Okrem toho zložitosť, ktorá vyplýva zo spleti 27 rôznych daňových systémov, nielenže vytvára medzery umožňujúce zneužívanie daňového systému, ale aj neistotu pre poctivých daňovníkov, ktorí sú jednoducho preťažení, a pravidlá teda nedodržia nedopatrením. Jednoduchšie a modernejšie daňové prostredie si teda vyžaduje opatrenia aj na úrovni EÚ. Podnikom dodržiavajúcim predpisy umožnia čerpať výhody z jednotného trhu a zároveň pomôžu udržať hospodársky rast v EÚ. Ako sa uvádza v nedávnom oznámení Komisie o prekážkach na jednotnom trhu, podniky jednotne označujú vnútroštátne pravidlá a postupy v oblasti zdaňovania za jednu z najväčších prekážok, ktorým musia čeliť. Tieto prekážky postihujú najmä na podniky, ktoré pôsobia cezhranične, pretože sa musia prispôsobovať rôznym vnútroštátnym systémom a správam. Prekážky, ktoré podniky uvádzajú, zahŕňajú širokú škálu problémov týkajúcich sa registrácie, ako aj povinnosti týkajúce sa vykazovania DPH aj daní z príjmov z podnikania. 3. Nový akčný plán pre spravodlivé a jednoduché zdaňovanie na podporu stratégie obnovy

V tomto oznámení sa stanovuje nový vyvážený prístup, ktorý spája opatrenia proti daňovým podvodom a daňovým únikom s opatreniami na zjednodušenie života čestných daňovníkov. Daňovník je tu stredobodom. Rôzne opatrenia plánované v rámci akčného plánu sú preto štruktúrované podľa fáz, ktorými postupuje daňovník. Pri rôznych medzníkoch, ktorými tento daňovník v rámci celého procesu prechádza, sú príslušné opatrenia charakterizované ako napredovanie v dosahovaní dvojakého cieľa EÚ, ktorým je boj proti daňovým únikom a zjednodušenie zdaňovania. Plán obsahuje 25 opatrení (pozri prílohu), ktoré Komisia navrhne a implementuje do roku 2024. Uvedené možné legislatívne zmeny sú podmienené výsledkami posúdenia vplyvu vrátane vplyvu na základné práva, a najmä na právo na ochranu osobných údajov, ktoré sa v prípade potreby vypracuje s cieľom posúdiť rozličné možnosti politiky v súlade so zásadami lepšej právnej regulácie. 3.1. Registrácia Prvým krokom pri zabezpečovaní toho, aby daňovníci zaplatili svoj spravodlivý podiel, je účinná a efektívna registrácia. V rámci EÚ sú daňovníci identifikovaní na základe daňového identifikačného čísla (DIČ). Daňovníci podliehajúci DPH sa identifikujú na základe identifikačného čísla pre DPH. Databázy s údajmi daňovníkov musia byť aktuálne; daňovníci musia oznamovať všetky potrebné údaje daňovým orgánom. Ak príde k zmenám (napríklad daňovník sa natrvalo presťahuje do iného členského štátu), registračné údaje by sa mali upraviť. Na to, aby bola registrácia efektívna, by mala byť čo najjednoduchšia. Získať DIČ a/alebo identifikačné číslo pre DPH by nemalo byť náročné. Keď sa daňovníci presťahujú do iného členského štátu za prácou alebo sa tam rozhodnú podnikať, proces aktualizácie registrov daňovníkov musí byť hladký, aby administratívne zaťaženie daňovníkov bolo čo najnižšie. Ak daňovníci musia inej daňovej správe, než je ich vlastná, preukázať svoju daňovú rezidenciu, t. j. kde sú registrovaní ako daňovníci, postup musí byť jednoduchý. S cieľom zjednodušiť daňovú registráciu pre daňovníkov Komisia prijme tieto opatrenia: V období 2022/2023 1.Aj po implementácii balíka opatrení v oblasti DPH pre elektronický obchod budú daňovníci zaregistrovaní v členskom štáte usadenia povinní získať ďalšie registrácie na účely DPH v členských štátoch, v ktorých nie sú usadení, ale v ktorých vykonávajú určité zdaniteľné transakcie. Komisia navrhne zmenu smernice o DPH s cieľom prejsť na jedinú registráciu na účely DPH v EÚ, s ktorou by mohli poskytovať služby a/alebo predávať tovar kdekoľvek v Únii. 2.„Európa pripravená na digitálny vek“ je jedna zo šiestich hlavných priorít Komisie. Jedným z cieľov akčného plánu Komisie pre elektronickú verejnú správu je konkrétne modernizácia verejnej správy . Na dosiahnutie tohto cieľa je dôležité zabezpečiť efektívne využívanie údajov daňovníkov, a to v plnom súlade s pravidlami EÚ o ochrane údajov. Ako vyplýva z nedávneho hodnotenia Komisie týkajúceho sa administratívnej spolupráce v oblasti priamych daní, stále existuje priestor na zvýšenie kvality a využívania daňových údajov . Komisia uskutoční pilotný projekt s cieľom posúdiť, ktoré digitálne riešenie, resp. riešenia možno použiť a ako – s cieľom zabezpečiť lepšie využívanie údajov, vytvoriť nové digitálne služby pre daňovníkov a lepšie podporovať prácu daňových správ na úrovni Únie. Komisia uverejní pracovný dokument útvarov Komisie so závermi a odporúčaniami z pilotného projektu. 3.2. Vykazovanie Daňovníci pravidelne informujú daňové správy o svojej daňovej povinnosti, čím plnia niekoľko požiadaviek na vykazovanie. S cieľom zabezpečiť, aby vykazovanie zo strany daňovníkov bolo čo najefektívnejšie, musia byť daňové priznania jednoduché, požadované údaje treba obmedziť na minimum a postupy a systémy, prostredníctvom ktorých môžu daňovníci predkladať daňové priznania daňovým správam, by mali byť nekomplikované. Priznania by mali byť v čo najväčšej miere predvyplnené. Zásady elektronickej verejnej správy by sa mali uplatňovať aj na daňové informácie, predovšetkým keď ide o vykazovanie. Podľa celostného prístupu by daňovníci mali byť povinní poskytovať informácie len jedenkrát, prostredníctvom digitálneho, bezpečného, inkluzívneho „jednotného kontaktného miesta“ pre elektronické služby. Pri opakovanom použití takýchto informácií, napr. štatistickými orgánmi, by sa mali dodržiavať primerané režimy dôvernosti. Základom účinného vykazovania je dobrovoľné dodržiavanie predpisov daňovníkmi. Daňové správy sa spoliehajú na to, že im daňovníci poskytujú správne informácie o svojich zdaniteľných príjmoch a zdaniteľných udalostiach. Opatrenia na podporu a zachovanie dobrovoľného dodržiavania predpisov a na zvýšenie dôvery medzi daňovými orgánmi na jednej strane a daňovníkmi na strane druhej môžu zvýšiť efektívnosť vykazovania. Vykazovanie zo strany daňovníkov podporuje a dopĺňa vykazovanie od tretích strán, ako sú zamestnávatelia, finančné inštitúcie a čoraz viac aj iné daňové správy. S cieľom zjednodušiť vykazovanie zo strany podnikov a zabezpečiť presnosť oznamovaných informácií Komisia prijme tieto opatrenia: V období 2020/2021 3.Komisia pripraví spolu s členskými štátmi iniciatívu na uľahčenie a podporu dodržiavania daňových predpisov zameranú na podniky – rámec spolupráce EÚ v oblasti dodržiavania predpisov – na základe väčšej spolupráce, dôvery a transparentnosti medzi daňovými správami. Táto iniciatíva by mala poskytnúť jasný rámec pre preventívny dialóg medzi daňovými správami v záujme spoločného riešenia problematiky cezhraničného zdaňovania v oblasti dane z príjmov právnických osôb. Iniciatíva by sa vzťahovala tak na MSP, ako aj na väčšie spoločnosti, aj keď by sa pri oboch zameriavala na rôzne aspekty, aby lepšie zohľadnila ich odlišnosti. Program by dopĺňal existujúce vnútroštátne a medzinárodné programy spolupráce v oblasti dodržiavania predpisov. Komisia spolupracuje s odborníkmi z členských štátov v rámci prípravnej fázy na tom, aby nelegislatívne pilotné projekty zamerané na MSP a väčšie spoločnosti boli spustené v roku 2021. V období 2022/2023 4.Členské štáty už využívajú nové technológie s cieľom získať rýchlejšie a/alebo podrobnejšie informácie o domácich transakciách. Prijaté opatrenia sa však v jednotlivých členských štátoch líšia, a to významne zvyšuje zaťaženie podnikov, ktoré pôsobia cezhranične. Komisia predloží legislatívny návrh na modernizáciu výkazníckych povinností v oblasti DPH. Mala by sa ním zabezpečiť rýchlejšia (pokiaľ možno v reálnom čase) a podrobnejšia výmena informácií o transakciách v rámci EÚ podliehajúcich DPH a zároveň by sa ním mali zjednodušiť mechanizmy, ktoré možno uplatniť na domáce transakcie. V tejto súvislosti sa preskúma potreba ďalšieho rozšírenia elektronickej fakturácie. 5.Komisia navrhne zmenu smernice o DPH s cieľom ďalej rozšíriť rozsah pôsobnosti jednotného kontaktného miesta pre DPH, ktoré sa uplatňuje od roku 2015 na priznanie a platbu DPH za služby TBE a ktoré sa má v roku 2021 rozšíriť prostredníctvom balíka opatrení v oblasti DPH pre elektronický obchod aj na predaj na diaľku iného tovaru a služieb, ako sú služby TBE. Cieľom tohto opatrenia je pokryť všetky zostávajúce transakcie medzi podnikmi a zákazníkmi (B2C), na ktoré sa režim zatiaľ nevzťahuje. Daňovníci by potom mali mať možnosť vykazovať všetky transakcie B2C v rámci EÚ prostredníctvom jediného daňového priznania k DPH, ktoré sa podáva v členskom štáte usadenia. V tejto súvislosti sa preskúma aj možnosť stanoviť povinné používanie režimu jednotného kontaktného miesta pre dovoz, ako aj prahová hodnota stanovená na jeho použitie. 3.3. Platba

Kľúčovým krokom v daňovom procese je platba splatných daní. Od daňovníkov sa očakáva, že dane budú platiť načas a v plnom rozsahu. Väčšina daňovníkov tak robí a dobrovoľne zaplatí splatnú sumu. S cieľom zabezpečiť, aby sa platby uskutočňovali čo najefektívnejším spôsobom, by daňové správy mali rozšíriť spôsoby elektronických platieb, ktoré majú daňovníci k dispozícii. V niektorých členských štátoch je napríklad možné zaplatiť viaceré dane aj prostredníctvom aplikácie pre smartfóny. Z elektronických služieb a zjednodušení by mali mať prospech aj podniky povinné platiť DPH a zamestnávatelia alebo iní zástupcovia a sprostredkovatelia, ktorí platia daň v mene daňovníkov. Jednoduchosť platieb má význam najmä pre malé a stredné podniky, ktoré zvyčajne čelia neprimerane vyšším nákladom na dodržiavanie daňových predpisov . Na dosiahnutie lepšieho dodržiavania predpisov pri platení daní by daňové správy mali využívať nové spôsoby interakcie s daňovníkmi, napríklad využívaním behaviorálneho prístupu alebo spoluprácou v oblasti dodržiavania predpisov. Suma splatnej dane by mala byť od začiatku správna, aby sa predišlo tomu, že by daňovníci museli žiadať o vrátenie dane a čakať naň. Vrátenie dane je časovo náročné a náchylné na podvody. Keď sa očakáva vrátenie daní, daňové správy by ich mali spracovať čo najrýchlejšie, aby sa zabránilo tomu, že daňovníci budú musieť dlho čakať a že sa dostanú do problémov s peňažnými tokmi. S cieľom zvýšiť efektívnosť daňových platobných postupov v EÚ Komisia prijme tieto opatrenia: V období 2020/2021 6.Komisia predloží odporúčania na zlepšenie pomoci pri vymáhaní nezaplatených daní. V týchto odporúčaniach sa pozornosť bude venovať aj potrebe dodržiavať práva daňovníkov. V správe Komisie o fungovaní mechanizmov týkajúcich sa vzájomnej pomoci pri vymáhaní pohľadávok vyplývajúcich z daní, poplatkov a ďalších opatrení sa dospelo k záveru, že s cieľom zaručiť účinnosť a efektívnosť vzájomnej pomoci pri vymáhaní by členské štáty mali posilniť svoje vnútorné systémy vymáhania daní a vyhradiť dostatočné zdroje na vybavovanie žiadostí o pomoc pri vymáhaní. V správe sa dospelo aj k záveru, že stále možno posúdiť zlepšenie rôznych aspektov fungovania systému pomoci na vymáhanie daní (podľa smernice 2010/24). Nová správa Komisie nadviaže na uvedené závery. V období 2022/2023 7.Daňovníci by mali jasne a vopred vedieť, kde sa od nich očakáva, že budú platiť dane. Komisia navrhne právne predpisy s cieľom objasniť, kde sa daňovníci, ktorí pôsobia cezhranične v EÚ, majú považovať za rezidentov na daňové účely. Členské štáty v súčasnosti ešte stále určujú daňovú rezidenciu na základe rôznych kritérií, čo má za následok riziko dvojitého zdanenia (alebo dvojitého nezdanenia). Cieľom tejto iniciatívy bude zabezpečiť jednotnejšie určovanie daňovej rezidencie v rámci jednotného trhu. 8.Prioritou Komisie je zlepšenie daňového prostredia pre podniky. Napriek opatreniam prijatým v období 2016 – 2019 daňové prekážky cezhraničných investícií pretrvávajú . Komisia navrhne legislatívnu iniciatívu na zavedenie spoločného, štandardizovaného systému na úrovni EÚ pre daňovú úľavu na zrážkovej dani pri zdroji, spolu s výmenou informácií a mechanizmom spolupráce medzi daňovými správami. Okrem toho Komisia posúdi potrebu výmeny informácií a spolupráce medzi daňovými orgánmi a orgánmi dohľadu nad finančnými trhmi . Zvažované možnosti budú zahŕňať legislatívne, ako aj nelegislatívne intervencie a budú zohľadňovať iniciatívu OECD týkajúcu sa zmluvných úľav a posilnenia dodržiavania predpisov (TRACE, z angl. Treaty Relief and Compliance Enhancement) . Cieľom bude na jednej strane výrazne znížiť náklady cezhraničných investorov na dodržiavanie daňových predpisov a na druhej strane predchádzať daňovým únikom . 3.4. Overovanie, monitorovanie a administratívna spolupráca Spravodlivé zdanenie je základným kameňom európskeho sociálneho modelu v prospech podnikov a občanov. Aby bol udržateľný, od daňovníkov sa očakáva, že budú podávať daňové priznania a načas platiť daň. Väčšina z nich tak robí a pre daňové správy by mal byť východiskovým bodom predpoklad čestnosti a dodržiavania predpisov. Žiaľ, niektorí daňovníci pravidlá obchádzajú. Daňové správy majú povinnosť kontrolovať daňové záležitosti daňovníkov, overovať ich a v niektorých prípadoch vykonávať daňové kontroly. Overovaniami sa zachováva dôvera v spravodlivosť daňového systému, zabezpečujú sa rovnaké podmienky v zdaňovaní a zabraňuje sa tomu, aby čestní daňovníci v konečnom dôsledku zaplatili viac, pretože iní daňovníci nedodržiavajú predpisy a neplatia svoj spravodlivý podiel. Účinná daňová kontrola môže okrem toho odradiť od budúceho nedodržania predpisov. Na to, aby daňové správy vykonávali daňové kontroly efektívne a účinne, by sa mali opierať o techniky riadenia rizika s cieľom lepšie zamerať daňovú kontrolu na správne skupiny daňovníkov. Overovania by sa mali zakladať na širokej škále zdrojov informácií, v prípade daňovníkov pôsobiacich cezhranične najmä na informáciách pochádzajúcich od iných členských štátov a tretích krajín na základe výmeny informácií. S cieľom zefektívniť postup overovania a zlepšiť cielenie kontrol prijme Komisia niekoľko opatrení na ďalšie rozvíjanie siete Eurofisc: 9.Eurofisc 2.0 – v období 2022/2023 ✓Komisia navrhne, zrejme prostredníctvom legislatívnej iniciatívy na zmenu nariadenia Rady (EÚ) č. 904/2010, zriadiť v rámci Eurofiscu skutočnú kapacitu na úrovni EÚ proti podvodom v oblasti DPH pri cezhraničných transakciách. Táto platforma expertov z daňových správ na boj proti podvodom v oblasti DPH dostala v roku 2018 nový zákonný mandát, ktorý ju oprávňuje spoločne spracovávať údaje na úrovni EÚ. Vďaka tomu sa overovací proces rozdrobený naprieč daňovými jurisdikciami môže teraz zefektívniť v rámci Eurofiscu. Komisia podnikne kroky na zabezpečenie toho, aby sa Eurofisc mohol transformovať na Eurofisc s kapacitou na úrovni EÚ, ktorý by mal k dispozícii viac údajov a nástrojov. ✓Okrem zmien, ktorých cieľom je zlepšiť efektívnosť Eurofiscu, by sa mali posilniť aj jeho prepojenia s inými príslušnými orgánmi EÚ a s orgánmi členských štátov. Eurofisc by sa mal stať centrom EÚ pre daňové informácie, ktoré by slúžilo nielen na účely DPH, ale využívali by ho napríklad aj orgány pre finančné trhy , colné orgány, OLAF a Europol. Niektoré výmeny už dnes existujú, ale treba ich zefektívniť a posilniť, štruktúrovať a prípadne aktívne podporovať na úrovni Únie. V procese transformácie sa zohľadní aj rozšírenie rozsahu pôsobnosti Eurofiscu. V tejto súvislosti by z kapacity poskytovanej Eurofiscom profitovala oblasť priameho zdaňovania. ✓Daňové správy by profitovali zo zdieľania zdrojov v rámci Eurofiscu s kapacitou na úrovni EÚ, ktorý by mohli využívať všetky členské štáty automatizovaným spôsobom. V rámci Eurofiscu s kapacitou na úrovni EÚ by sa mohli spoločne rozvíjať odborné znalosti potrebné na reakciu na nové druhy podvodov, ktoré vznikajú v dôsledku zmien obchodných modelov. Spoločná investícia na úrovni EÚ by tak bola priamo prospešná pre všetky členské štáty bez ohľadu na ich zdroje a kapacity. S cieľom zlepšiť kapacity daňových orgánov členských štátov pri presadzovaní existujúcich daňových pravidiel Komisia okrem toho prijme tieto opatrenia:

V období 2020/2021 10.Vznik alternatívnych spôsobov platby a investovania, ako sú kryptoaktíva a elektronické peniaze, ohrozuje pokrok dosiahnutý v posledných rokoch v oblasti daňovej transparentnosti a predstavuje značné riziká, pokiaľ ide o daňové úniky. Komisia bude v roku 2021 aktualizovať smernicu o administratívnej spolupráci v oblasti daní s cieľom rozšíriť jej rozsah pôsobnosti vzhľadom na vývoj hospodárstva a posilniť rámec administratívnej spolupráce. 11.Európsky parlament inicioval zriadenie daňového monitorovacieho strediska EÚ ako prípravné opatrenie v nadväznosti na pilotný projekt EÚ v oblasti spravodlivého zdaňovania. Prípravné opatrenie, financované zo strany Európskeho parlamentu, môže trvať až tri po sebe nasledujúce roky. Komisia nedávno zverejnila výzvu na predkladanie návrhov. Úlohou daňového monitorovacieho strediska EÚ bude monitorovať a kvantifikovať trendy, pokiaľ ide o úroveň a rozsah zneužívania daňového systému, a tým ďalej prispievať k tvorbe politiky založenej na dôkazoch a stimulovať európsku diskusiu o medzinárodných daňových otázkach. V období 2022/2023 12.Na zabezpečenie výberu DPH sa musí posilniť overovanie cezhraničných transakcií. Na tento účel nestačí len výmena informácií alebo varovaní medzi členskými štátmi, ako je to prevažne v súčasnosti, a to z dôvodu objemu transakcií, a najmä z dôvodu zmeny pravidiel DPH pre elektronický obchod, ktorá nadobudne účinnosť v roku 2021. Komisia preskúma, ako prejsť z manuálnej výmeny na automatizované zdieľanie údajov prostredníctvom elektronických systémov, ako sa to deje už teraz pri spoločnom využívaní colných údajov o dovoze z tretích krajín, a v prípade potreby predloží návrh na zmenu nariadenia Rady (EÚ) č. 904/2010. 13.Nové technológie, ktoré majú členské štáty k dispozícii, by navyše uľahčili cezhraničné transakcie čestným podnikom, ktoré chcú dodržiavať pravidlá DPH. Daňové orgány by zamerali svoje kontroly na daňovníkov, ktorí predpisy nedodržiavajú, na základe prístupu založeného na riziku, zatiaľ čo prevádzka čestných daňovníkov by bola narušovaná kontrolami zriedkavejšie. Moderná správa daňových záležitostí, ktorá by koordinovala overovania na úrovni EÚ, by čestným podnikom zároveň uľahčila život. Komisia preskúma aj možné spôsoby posilnenia týchto cezhraničných vyšetrovaní a v prípade potreby predloží návrh na zmenu nariadenia Rady (EÚ) č. 904/2010. 14.Užší dialóg s medzinárodnými partnermi: Na zabezpečenie fungovania daňovej politiky EÚ je často potrebná účinná spolupráca s tretími krajinami – v globálnom hospodárstve existuje potreba, aby daňové správy členských štátov spolupracovali nielen medzi sebou, ale aj s tretími krajinami. Komisia konkrétne navrhne začať proces rokovaní o dohodách o administratívnej spolupráci v oblasti DPH s príslušnými tretími krajinami (podobných dohode medzi EÚ a Nórskom), počnúc niektorými hlavnými obchodnými partnermi EÚ. Cieľom je zabezpečiť spravodlivú a efektívnu daňovú správu. 3.5. Spory Zdaňovanie sa opiera o dobrovoľné dodržiavanie predpisov a v čo najväčšej možnej miere by sa malo zakladať na pozitívnom a harmonickom vzťahu medzi daňovými správami a daňovníkmi v duchu spolupráce. Skutočnosť však nie vždy zodpovedá tomuto ideálu a daňovníci a daňové správy sa občas nezhodnú. V prvom rade by sme sa mali usilovať zabrániť možnému vypuknutiu sporov a poskytnúť daňovníkom právnu istotu. Ak k sporu predsa len dôjde, daňovníci by mali mať stále možnosť napraviť alebo objasniť možné nedorozumenia tak, aby sa predišlo eskalácii sporu. Spory sú nákladné a zdĺhavé, najmä tie súdne. V ideálnom prípade by sa takýmto sporom malo predchádzať, ak to však nie je možné, ich rýchle vyriešenie umožňuje udržať náklady pre daňovníkov aj daňové správy na čo najnižšej úrovni. Niektoré zainteresované strany sa v tomto ohľade už vyjadrili, že uprednostňujú väčšiu intervenciu na úrovni EÚ, predovšetkým pokiaľ ide o predchádzanie sporom a ich riešenie . Komisia s cieľom zabrániť sporom alebo ich čo najefektívnejšie vyriešiť prijme tieto opatrenia: V období 2020/2021 15.Monitorovanie smernice o mechanizme riešenia sporov. Komisia na to nadviaže implementáciou smernice o mechanizme riešenia sporov a monitorovaním jej efektívnosti, pokiaľ ide o spory vyplývajúce z výkladu alebo uplatňovania dohôd a dohovorov uzavretých medzi členskými štátmi, ktorými sa stanovuje zamedzenie dvojitého zdanenia. V spolupráci s členskými štátmi bude Komisia pokračovať v práci na implementácii stáleho orgánu na riešenie sporov, tzv. stáleho výboru, ktorého právny základ sa už stanovuje v smernici 2017/1852. Očakáva sa, že stály výbor prispeje k efektívnemu riešeniu sporov medzi členskými štátmi. V období 2022/2023 16.Predchádzanie sporom v oblasti DPH a ich riešenie. Mechanizmy na predchádzanie sporom týkajúcim sa vykonávania smernice o DPH a na ich riešenie sú potrebné v každej fáze životného cyklu transakcií súvisiacich s DPH, aby sa zabezpečilo dodržiavanie zásad právnej istoty, neutrality a spravodlivosti v oblasti DPH. Komisia preskúma všetky možnosti a v prípade potreby predloží legislatívny návrh týkajúci sa mechanizmu na predchádzanie sporom v oblasti DPH a ich riešenie. 3.6. Zjednodušiť daňové pravidlá EÚ v záujme väčšej konkurencieschopnosti na jednotnom trhu Opatrenia predstavené skôr v texte sa zameriavajú na daňovú správu, každodenné vykonávanie daňových pravidiel. Samotným zefektívnením daňovej správy však možno dosiahnuť len obmedzené výsledky. Daňovníkom bude na osoh, keď zjednodušíme pravidlá. Bez ohľadu na akékoľvek zjednodušujúce opatrenie, ktoré môžu daňové správy prijať, daňová politika zostane neraz veľmi komplikovaná z hľadiska správy a dodržiavania súladu. Väčšina daňovníkov chce platiť svoj spravodlivý podiel. Je však poľutovaniahodné, že zložitosť daňových pravidiel ich môže v niektorých prípadoch od toho odrádzať.